section_heading: Opis dobra
paragraph_text: Vrijeme nastanka: 17. — 18. stoljeće. Kula je izgrađena na obali, neposredno uz hotel Primordija, na mjestu na kojem se teren strmo spuštao prema žalu. Kula je pravokutnog tlocrta, sa svođenim prizemljem nad kojim se dizao djelomično sačuvani prvi kat dok krov nije sačuvan. Ulaz manjih dimenzija uokviren masivnim monolitnim kamenjem smješten je na južnom, morskom pročelju, kao i manji prozor koji je mogao služiti kao puškarnica. Puškarnice su se nalazile na zapadnom pročelju, a zidovi unutrašnjosti perforirani su nizom manjih niša. Kula nema stilskih odlika, a tipološki pripada fortifikacijskim građevinama nastalim u doba Kandijskog rata za potrebe obrane pučanstva od turskih napada.